Lugbrug: AfriForum en Helpende Hand bring noodvoorrade na KZN - AfriForum
Die anargie, verwoesting en nood wat KwaZulu-Natal (KZN) getref het tydens onlangse protesoptogte en brandstigting is 'n ramp, maar dit het ook gewys wat gedoen kan word as gemeenskappe gerat is om in te spring en 'n verskil te maak.
Kallie Kriel, uitvoerende hoof van AfriForum, sê die onluste is 'n slegte ding wat in die land gebeur het, maar daar is ook 'n silwer randjie in die sin dat gemeenskappe saam met ander rolspelers kragte saamgesnoer het om vinnig 'n plan te maak om noodleniging deur middel van 'n lugbrug in KZN moontlik te maak. "Ons het weer eens besef dat ons nie uitgelewer is nie en selfs in tye van nood kan optree om kwesbare mense te help en by te staan."
Kallie Kriel, Hannes Noëth en Deon Steyn
Volgens brig.-genl. Deon Steyn, lugsteun-bestuurder by AfriForum, is 800 kg se noodvoorraad, wat medisyne en voedsel insluit, suksesvol vanuit Gauteng na KZN deur middel van pad- en lugvervoer afgelewer. Die lugbrug was noodsaaklik omdat alle roetes en hoofweë aanvanklik gesluit was en voorraad nie net per pad vervoer kon word nie. Dit is by klein lughawens in die provinsie beveilig en vandaar deur strukture na gemeenskappe in nood na dorpe versprei. Dit is hoofsaaklik na ouetehuise en sentrums vir gestremdes versprei wat nie toegang tot voorraad gehad het en steeds nie het nie.
Hannes Noëth, uitvoerende hoof van Solidariteit Helpende Hand, sê terwyl mense nog steier onder die impak van die COVID-19, is hier nou 'n nuwe krisis. "Ons het uit COVID-19 geleer en is nou in 'n goeie posisie om vinnig en volhoubaar te kan optree. Ons weet nou dat ons voorraad vinnig kan verpak en versprei na plekke waar dit nodig is. Die gevolge van die plundering gaan nog lank met ons wees en die maatskaplike nood neem daagliks toe. Ons doen 'n beroep op mense wat kan, om die Solidariteit Beweging se Krisisfonds te ondersteun.
Al die inligting oor watter soort voorraad gepak kan word en by watter punte van Helpende Hand dit in die onderskeie provinsies en streke afgelewer kan word, is by www.noodfonds.co.za beskikbaar.